Yuri’s Revenge Gaming Guide

Szövetséges küldetések

Allied 1: Time Lapse
A küldetés két részből áll, s pillanatok alatt meg lehet oldani, amennyiben tudjuk, mi a feladat. Induláskor el kell foglalnunk néhány polgári erőművet annak érdekében, hogy működőképes állapotba hozzuk Einstein időgépét. A leggyorsabban a bázisunktól délre eső erőműveket szállhatjuk meg, ezeket csak gyalogság védi. Ügyeljünk a házakban tanyázó katonákra, őket legegyszerűbben a Mirage tankokkal szedhetjük ki (messzebbre lő, mint a gyalogság). Ezután forduljunk keletre, s foglaljuk el a bázist. Itt gyalogsággal nem sokra megyünk, mivel az épületeket egy Gatling géppuskatorony őrzi. Küldjünk oda 10 tankot, azok majd helyre teszik a társaságot. Ügyeljünk Yuri légi utánpótlására. A leghatékonyabb az, ha a ledobási pont alá beküldünk néhány GI-t, akik szépen beássák magukat, s még a levegőben leszedik a rosszfiúkat. Az energiarendszer helyreállítása után (négy erőművet kell megszállnunk) visszaugrunk az időben a szovjet támadás kezdetére. Érdekes módon a már megépített egységeink megmaradnak; érdemes rakétás csapatokat telepíteni a lerombolt híd közelébe, ott fog ugyanis megjelenni a Zeppelin. Kis idő múlva az időgépből előkerül Tánya, aki fél kézzel elbánik az orosz rakétanaszádokkal. A sziget bejáratát két légvédelmi hajó őrzi, ezeket csak nagyon nagy szerencsével lehet elsüllyeszteni. Nem okoz gondot, ha Tánya kudarcot vall, a kórházban hamar talpra áll. Hamarosan megérkezik az utánpótlás néhány anyahajó képében, melyeknek már nem fog gondot okozni Yuri pszionikus épületének lerombolása.

Allied 2: Hollywood and Vain
A küldetés megkezdésekor azonnal telepítsük le a bázist, majd foglaljuk el a GI-okkal a környező házakat. Ez nagyon fontos, mert az első perctől kezdve megindul az offenzíva, s ez az egyetlen módja annak, hogy visszaverjük az ellenfelet. Keletre találunk egy értékes fémlelőhelyet, érdemes ezt először kiaknázni, mivel a küldetés elején meglehetős pénzszűkében leszünk. Védjük meg a bázist géppuskafészkekkel és sugártornyokkal, s abban az esetben, ha nagyon leamortizálódna valamelyik elfoglalt épület, javítsuk meg mérnökkel. A megfelelő bázisvédelem kialakítása után toborozzunk négy rocketeert, s intézzük el a jobb alsó sarokban álló grindert. Az épület megsemmisülése után a romok között találunk egy ládát, ezt mindenféleképpen vegyük fel, mert tele van pénzzel (ez igaz az összes grinderre). Figyeljünk azokra a házakra, ahová az ellenség befészkelte magát, a rocketeerek kiválóan alkalmasak ezek megtisztítására, feltéve, ha nincs a közelben légvédelem. Innen északra találunk egy tech épületet, melyet ha elfoglalunk, akkor a harcmezőn állomásozó járműveink folyamatosan javulnak. Itt építsük fel a második bázisunkat, de alaposan erősítsük meg tornyokkal. A közelben találjuk meg a második grindert, ahol egy hollywoodi sztár raboskodik. Segítsünk neki megszökni, majd a veszély elhárítása után robbantsuk fel a grindert. Ezután el kell foglalnunk a Los Angeles-i nemzetközi repteret, mivel ennek birtokában meghatározott időnként ingyen ejtőernyősöket kapunk. Javaslom, hogy az autópálya alatt lopakodjunk be a reptér mögé, s ott szép sorban foglaljuk el a házakat. Ezzel a módszerrel hamar megtisztíthatjuk a környéket a nemkívánatos elemektől. A Gatling tornyokat messziről, a prism tankkal intézzük el. Innen északra található egy kórház, melyet elfoglalva a gyalogságunk folyamatosan gyógyul. Erősítsük meg ezt a pozíciót, majd teljes erőből koncentráljunk a maradék grinderekre. Újabb hollywoodi hős siet a segítségünkre, a három szuperhős együttes erővel már nagyon komoly károkat képes okozni az ellenfélnek. A grinderek lerombolása után már csak hátulról be kell törnünk az ellenfél bázisára, és szét kell rombolnunk a főépületét. Mérgében elad mindent, s végső támadásra indul, de ekkor már vége is a küldetésnek.

Allied 3: Power Play
Elsőre igen nehéz küldetésnek tűnik, viszont ügyesen trükközve nagyon gyorsan térdre kényszeríthetjük az ellenfelet. Foglaljuk el a kilátót, majd a viharfelhővel semmisítsük meg a nukleáris siló felett található erőműveket. Ez ugyan még nem állítja le a visszaszámlálást, de sokat segít a későbbi küzdelemben. A két mérnök egyikével foglaljuk el az olajfúrótornyot bal oldalon (pénzt hoz), a másikat meg küldjük a jobb alsó sarokba. Itt található egy magányos erőmű, melyet nem őriz senki, s visszaállítja az energiánkat (ismét nyomathatunk viharokat). Adjuk el gyorsan a két erőművet és a gyárat, majd a gyalogosokat vigyük fel a kilátóhoz. Az atombomba a gyár helyén robban, de ha gyorsak voltunk, akkor nem okoz veszteséget. Megfelelő gyorsaság esetén ez volt az utolsó atomrobbanás ebben a küldetésben. Nincs más dolgunk, mint elfoglalni (ajánlatos, mert utánpótlást kapunk érte), vagy megsemmisíteni a bázistól jobbra eső erőművet. Képezzünk ki mesterlövészeket, s szedjük le Yuri klónjait, mert ők képesek a mi egységeinket átállítani a saját oldalukra. Amint miénk az erőmű, az atombomba visszaszámlálása megáll. Ekkor egy viszonylag nagy rohammal kell szembenéznünk, de ha ügyesek voltunk (s elegendő házat megszálltunk), akkor könnyedén visszaverhetjük az elkeseredett támadást. Nem kell az összes erőművet elfoglalni, a cél a siló lerombolása.  
További anyagi támogatást szerezhetünk, amennyiben a Massivesoft épülete előtt állomásozó csapatokat megsemmisítjük.

Allied 4: Tomb Raided
Einstein professzor fogságba esett. Yuri Kheopsz fáraó piramisába hurcolta, s arra kényszeríti, hogy segítsen tökéletesíteni ördögi berendezéseit. A mi feladatunk, hogy megmentsük a tudóst, s kisöpörjük a rosszfiúkat Egyiptomból. Építsük ki a bázist, majd erősítsük meg tornyokkal. Az első öt perc nagyon húzós lesz, a gép északról és délről egyaránt támad. Tánya nagy segítségünkre lehet a küzdelemben, hiszen képes aláaknázni a harckocsikat. Egyedül elbánik négy-öt páncélossal, csak arra kell vigyázni, hogy ne engedjük a Gatling tankok közelébe. Kis idő múlva elfogy a nyersanyag, s pénzszűkébe kerülünk. Toborozzunk három rocketeert, majd küldjük el őket a jobb alsó sarokban található olajkutakhoz. Ott intézzék el a tankokat és az őrséget, majd Tánya helikopterével repítsünk oda 5 mérnököt. Foglaljuk el a kutakat, majd húzzunk fel ide is néhány sugártornyot. Yuri betakarítói északon tevékenykednek, néhány rocketeer elvághatja ezt az utánpótlási vonalat. Építsünk 10 robottankot, s törjük át a piramist védő falat ott, ahol nem őrzik tornyok. A pszionikus tornyokat hagyjuk, koncentráljunk inkább az erőművekre. Amint az utolsót is felrobbantottuk, Einstein kiszabadul, s helikopteren elmenekül. Hálája jeléül szabotálta Yuri gépeit, aminek következtében egyszer lehetőségünk nyílik bevetni a dominátort Yuri csapatain. Innentől kezdve már csak össze kell toboroznunk 10 prizmatankot, s apránként darabokra szedni a bázist. A küldetés akkor fejeződik be, amikor az utolsó lila egység is megsemmisül.

Allied 5: Clones Down Under

Alaposan erősítsük meg a meglévő bázisvédelmet, mert komoly ellentámadásra van kilátás. Különösen figyeljünk oda a kikötőre, mivel Yuri tengeralattjáró-flottája itt készül lecsapni. Építsünk ide gyorsan néhány sugártornyot, mivel ezek gyorsan elsüllyesztik a felszínre merészkedő Boomereket. A flotta elpusztítása után a koreai szövetségesek lerombolják az ellenséges hajógyárakat, így a későbbiekben nem kell tartanunk a tengeralattjáróktól. Építsünk fel néhány anyahajót, s taroljuk le velük a parti sávot (kezdjük az ott található főépülettel, mert így nem tud újakat építeni). A tengerpart közelében találunk egy technikai épületet, ezt mindenféleképpen foglaljuk el egy mérnökkel. Ügyeljünk arra, hogy a közelben lévő épületekből kifüstöljük az ellenséget, különben megsemmisítik újdonsült szerzeményünket. A tengerparti bázis lesöprése után hátba támadhatjuk az ellenséget. Négy-öt prism tank elegendő a feladathoz, főként akkor, ha néhány rocketeer támogatja őket. Erről az oldalról könnyedén eljuthatunk a második főépületig, ennek lerombolása után az ellenfélnek már nincs semmi esélye. 

Allied 6: Treaty or Trick
Mindössze 15 percünk maradt arra, hogy megerősítsük az angol Parlament védelmét. A mérnököket küldjük el a jobb alsó sarokban található olajkutakhoz, s foglaljuk el azokat. Itt húzzunk fel egy kisebb bázist, különös tekintettel a légvédelemre. Ez lesz az első olyan pálya, ahol megjelennek a repülő csészealjak. Rendszerint párban járnak, s különleges képességük, hogy le tudnak bénítani egy épületet. Javaslom, hogy húzzunk fel legalább három légvédelmi üteget egymás mellé, ez általában elegendő szokott lenni. Barikádozzuk el magunkat a házakban, s foglaljuk el a jobb oldali tech shopot is. Ide is építsünk légvédelmi ütegeket, de ne feledkezzünk meg legalább három sugártoronyról sem. Yuri erői kétéltű járművekkel is megpróbálnak partra szállni, ezeket a folyó mentén található házakból remekül szét lehet lőni. A Parlamentre nagyon vigyázzunk, mindig legyen a közelben egy mérnök, aki rendbe hozza a károkat. Néhány roham után a szerződést aláírják, s csak annyi maradt a feladat, hogy leromboljuk Yuri bázisát. A legnagyobb veszélyt a folyó felől érkező tengeralattjárók jelentik, melyeket néhány rombolóval gyorsan ki kell iktatnunk. Az orosz rakétacirkálók és néhány szövetséges anyahajó segítségével gyorsan szét lehet rombolni az ellenséges bázis maradékát.  

Allied 7: Brain Dead

Yuri utolsó bázisát az Antarktiszon építette ki. Egy régi, használaton kívüli orosz bázist kell rendbe tennünk. A mérnökökkel javítsuk meg a főépületet és az erőművet, majd építsünk bunkereket a bázis bejárataihoz. Ezekbe pakoljunk gyalogosokat, s gondoskodjunk arról, hogy rendszeresen javítva legyenek. A déli oldalra telepítsünk néhány lövegtornyot, mivel innen rengeteg csészealj várható. A maradék két mérnökkel fedezzük fel a bázis környékét, ott találunk egy tech shopot és egy olajkutat. Amint megépítjük az orosz radarközpontot, a szövetségesek beteleportálnak néhány új egységet. Itt ismét fel kell húznunk egy tömegpusztító fegyverekkel rendelkező bázist. Ügyeljünk arra, hogy ne állomásoztassunk a bázis közelében csapatokat, mivel Yuri szuperfegyverei úgyis ellenünk fordítják azokat, ráadásul még a bázisvédelmünket is felrobbantják. Lenn délen találunk két újabb olajkutat, ezeket szintén nem árt még az ellenség előtt elfoglalni. A tenger közepén kis sziget található olajkúttal és rengeteg nyersanyaggal. Pénzszűke esetén nyugodtan foglaljuk el. Igazából csak addig kell kihúznunk, míg meg nem épül a rakétasiló és a vihargép. Ezekekkel a játékszerekkel hamar le lehet amortizálni a két szuperfegyvert, mivel valamilyen oknál fogva Yuri nem javítja ezeket. Először az alsó épületet szedjük le, ezután már bátran bevethetjük a flottát a part mentén álló bázis ellen. Innentől kezdve már csak a tisztogatás maradt hátra, s miénk a győzelem.

Orosz hadjárat

Soviet 1: Time Shift
Az időgép ellopásához először is meg kell semmisítenünk a szövetséges hadiflottát és a partot védő hatalmas ágyúkat. A küldetés teljesítése után a flotta elvonul, s helyet ad a szárazföldi csapatoknak. Vigyük át az egységeinket az időgéphez, s Borisszal jelöljük ki az időgép köré felépített géppuskafészkeket. A MIG-ek gyorsan elintézik azokat, s most már csak néhány erőművet kell elfoglalnunk az időutazáshoz. Időközben Yuri sem tétlenkedik, sorra foglalja el a szövetségesektől az erőműveket. Négy erőmű elfoglalása után visszaugrunk az időben. A gép kicsit sok energiát kaphatott, mivel valamikor a késő jurakorba érkezünk. A ránk támadó T-Rexek nem jelentenek igazán nagy veszélyt, s rövid idő múlva visszakerülünk a közelmúltba. Itt a térkép közepén lévő orosz bázist kell megtalálnunk. Barikádozzuk el magunkat a bázis közelében lévő házakban, majd szedjük le a partot védő tornyot és páncélosokat. Hozzuk be a bázisba a kikötőből a kétéltűt, majd pakoljuk bele Boriszt. Vigyük át a szigetre, ahol lézerrel megjelöli a dominátort. A berepülő MIG-ek gond nélkül végeznek az épülettel.

Soviet 2: Déjá Vu
Ismerős küldetés a Red Alert 2-ből azzal a különbséggel, hogy most a másik oldalról kell lejátszanunk. Javaslom az alsó bázis azonnal megsemmisítését, mivel az ott állomásozó harckocsik könnyedén leszedik a páncélosainkat. Lőjünk rakétákat a lőszeresládákba, ettől az egész bázis a levegőbe repül. Ezután vonuljunk vissza, majd építsük ki a bázisunkat. Ismét csak a bunkereket tudom javasolni, ezek nagyon komoly ellenfelek tudnak lenni (kivéve a prizma tankot, mivel annak nagyobb a lőtávolsága). A középső bázist ne bántsuk, egyszerűen kerüljük ki. Gyártsunk le hat darab Kirov léghajót, majd ezeket vonjuk össze Einstein bázisánál. Ekkora légiflotta elegendő a kronoszféra megsemmisítéséhez. A légvédelmet semlegesíthetjük négy-öt rakétavetővel, de őket nem árt biztosítani páncélosokkal. A gép előszeretettel használ repülőket és rocketeereket, tehát nagyon fontos a megfelelő légvédelem kialakítása. Sokat segít, ha megsemmisítjük a szövetséges betakarítókat, így hamar pénzszűkébe kerülnek.

Soviet 3: Brain Dead
A küldetés első részében a szövetséges bázist kell megszabadítanunk Yuri ördögi berendezésétől. A bal alsó hidat a mesterlövész felrobbantja, amint rálépünk. Nézzünk körül alaposan a térképen, az egyik szegletében találunk egy finomítót, melyet elfoglalva némi pénzmagra tehetünk szert. Két olajkút és egy grinder várja a felmentő sereget, viszont a támadás előtt meg kell semmisítenünk a lövegtornyokat tápláló erőművet. Foglaljuk el a tornyok mellett álló épületeket, majd tisztítsuk meg a terepet az ellenséges páncélosoktól. Romboljuk le a tornyokat és a grindert, majd a jobb oldali hídon vigyünk át néhány gyalogost. Kerüljük meg a bázist, s foglaljuk el a dominátor mögött álló házat. Innen már nagyon gyorsan megsemmisíthetjük az épületet a katonáinkkal. 
A misszió második részében Tánya is segítségünkre lesz, sőt még tesla tankokat is kiképezhetünk. Egymást remekül kiegészítik, sőt, ha még a szövetséges mesterlövészt (aki felrobbantotta a hidat) is segítségül hívjuk, akkor olyan kommandót kapunk, amelyet nehéz lesz legyűrni. A legfontosabb feladatunk az lesz, hogy elvágjuk a lövegtornyok energiaforrását. A kétéltűbe pakoljuk be Tányát, majd a folyón keressünk alkalmas kikötőhelyet Yuri bázisához közel. Ezt a szakaszt nem védik tornyok, így gyorsan végezhetünk az erőművekkel. A másik oldalon elegendő, ha áttörjük a falat, s máris lehet aláaknázni az erőműveket. Kis idő múlva elfogy az energia, és szét lehet lőni a dominátort. Még egy utolsó elkeseredett rohamot kell túlélnünk, s miénk a győzelem. 

Soviet 4: Romanov on the Run
A kezdő bázisunkat nem lesz túl nehéz megvédeni, néhány bunker tökéletesen elegendő. Ügyeljünk a betakarítóinkra, mert a gép előszeretettel támadja azokat. Északra találunk egy ellenséges bázist és egy olajkutat. Foglaljuk el mindkettőt, de ügyeljünk Yuri pszionikus klónjaira, mert szeretik átállítani a páncélosainkat. A bázis kiiktatása után foglaljuk el a keleten található olajkutat is, ide felhúzhatunk egy kisebb bázist is. A katonákkal foglaljuk el a szabadon maradt épületeket, s nyomuljunk előre a városközpont felé. Itt csak a lövegtornyokat lőjük ki (az Apokalipszis tank remek erre a feladatra), a barakkot mindenféleképpen el kell foglalnunk. Gondoskodjunk arról, hogy a közelben található házakban ne legyenek ellenséges katonák. Őket úgy lehet a legkönnyebben kifüstölni, ha egy rakétavetővel addig támadjuk, míg az épület romhalmaz nem lesz. Ekkor a mérnök megjavítja, majd a saját katonáinkat sáncoljuk ide. A két legfontosabb épület a híd közvetlen közelében található, ezek segítségével könnyedén tarthatjuk az átkelőt. A barakk elé építsünk még két villámtornyot, ekkora védelem bőven elegendő lesz. Romanov a piros tetejű épületben mulatozik arab hastáncosnőkkel. A feladatunk az, hogy biztonságban eljuttassuk a repülőtérre. Építsünk 10 rakétavetőt, s szedjük le a repteret védő lövegtornyokat. A brutálisabbak használhatják akár a terrorista teherautót is. A reptér biztosítása után megérkezik Romanov helikoptere, s biztonságba repíti.  

Soviet 5: Escape Velocity
A gép három partraszállási pontot jelöl ki, de mi válasszuk a legalsót. Az út ugyan kicsit tovább tart, de három olajkút is található a térségben, ami jótékony hatással lesz a pénzügyi helyzetünkre. Út közben néhány Boomerbe botlunk, de a tengeralattjárók és a rakétacirkálók segítségével könnyen végezhetünk velük. A bázis elhelyezése során ügyeljünk arra, hogy a hegyről ne lehessen megtámadni. Foglaljuk el a kutakat, s építsünk fel a védelmükre bunkereket és villámtornyokat. Yuri emberei a sziget szobrait sugárfegyverekké alakítják, így a támadás előtt ezeket ki kell iktatnunk. Erre a feladatra a léghajók a legalkalmasabbak. Építsünk 10 tengeralattjárót, s tisztítsuk meg a tengeralattjáró-bázist védő öblöt a Boomerektől. A rakétanaszádokkal szedjük le a bázist védő szobrokat, majd a tengeralattjárókkal semmisítsük meg a dokkot. Ekkor Yuri mindent elad, s végső támadásba lendül. A védelmünkön azonban nem tud áttörni, így miénk a győzelem.  

Soviet 6: To the Moon

A legideálisabb hely a bázisunk számára a jobb alsó sarok, itt két oldalunk is védve van a támadásoktól. Igyekezzünk gyorsan kiépíteni a bázisunkat, mivel a támadás pillanatok alatt megindul mindhárom bázisról. Vegyük körbe az épületeinket légvédelmi ütegekkel és villámtornyokkal. Építsünk öt apokalipszis tankot, s induljunk el a két középső bázis felé. Nagyon óvatosan közelítsük meg azokat, mivel pszionikus tornyok védik őket (a tank rush hatástalan). Ezeket a tornyokat csak az asztronautákkal tudjuk lenyomni, de csak akkor, ha semlegesítettük előtte a gattling ágyúkat. Ezen a pályán veszélyt jelenthetnek még a pszionikus tankok, ezeket viszont néhány robotpókkal könnyedén semlegesíteni lehet. Mindkét középső bázis lerombolása után kapunk egy-egy ládát, mely 5000 egység kreditet tartalmaz. Az elite szintre felfejlesztett apokalipszis tankok könnyedén áttörik a felső bázis védelmét, s az előbb említett taktikával könnyedén végezhetünk a megmaradt épületekkel és egységekkel. 

Soviet 7: Head games

Az utolsó orosz küldetés meglehetősen nehéz, de nem lehetetlen megoldani. Az első 20 percet kell túlélnünk, onnantól kezdve egyszerű dolgunk lesz. Három bázist kell leküzdenünk, ebből csak egy Yurié, a másik kettő szövetséges és orosz. Ezeket azonban Yuri a hatalma alatt tartja a psychic beaconokkal. Pakoljuk le a bázist helyben, s építsünk két finomítót. Erősítsük meg a védelmet tesla tornyokkal, bunkerekkel és légvédelmi ütegekkel. Ez utóbbi nagyon fontos, mert innen jön a legtöbb áldás. A bázistól keletre találunk egy tikos laboratóriumot, melyet elfoglalva képesek leszünk nagy ágyúkat építeni. Legalább kettő ilyen kell a megfelelő védelemhez. Mindkét oldalon találunk egy-egy grindert, amelyet meg kell semmisítenünk. Építsünk fel egy atomsilót, s várjuk meg az atomrakétát. Ezután célozzuk be az orosz beacont (egy rakéta elég neki), majd pakoljunk le néhány nagy ágyút az új bázisunk mellé. Ezekkel folyamatosan bombázhatjuk Yuri igazi hadseregét. Hamarosan kapunk egy vihart a nyakunkba, de a Force Shieldet használva elkerülhetjük a komolyabb veszteségeket. A következő atomrakéta menjen a szövetséges beaconra, majd ezután itt is építsük ki a megfelelő védelmet. A végcél az, hogy leromboljuk Yuri kastélyát, mely északon található. Az ágyúk fedezete alatt csempésszünk be északon egy apokalipszis tankot, majd szedjük darabokra.

Mocsy